[{"text_idx": "#000002", "text": "Cyn ge\u0302m olaf y bencampwriaeth, mae'r clo yn edrych 'no\u0302l ar y siom yn Twickenham, ac ar yr hyn sy'n rhaid i Gatland a'i di\u0302m wneud yn erbyn yr Azzurri brynhawn Sadwrn:"}, {"text_idx": "#000003", "text": "Dwi'n siw\u0302r bydd y bois yn hynod o drist am y ffordd 'naethon nhw chwarae yn yr hanner cynta' 'na yn erbyn Lloegr - roedd e'n siomedig iawn."}, {"text_idx": "#000004", "text": "Roedd hi'n ge\u0302m mor fawr ond 'naethon nhw jest ddim troi fyny. Wedi dweud hynny, yn y 10 munud ola' 'naethon nhw ddangos be' oedden nhw'n gallu gwneud. Gobeithio allen nhw ddangos mwy o hynny yn erbyn Yr Eidal."}, {"text_idx": "#000005", "text": "Bydd pob chwaraewr rygbi yn dweud wrthot ti fod hyn yn digwydd weithiau, dim yn aml, ond bydd un ge\u0302m yn ystod y tymor lle bydd hynny'n digwydd."}, {"text_idx": "#000006", "text": "Dwi ddim yn gwybod pam, ond mae'n edrych fod hynny wedi digwydd i Gymru ddydd Sadwrn. Ond un peth da am hynny - bydd hynny ddim yn digwydd eto."}, {"text_idx": "#000007", "text": "Bydden nhw wedi ca'l roced lan y pen-o\u0302l gan Shaun Edwards - maen nhw'n mynd i ddod mas wythnos hyn a pherfformio, dwi'n siw\u0302r am hynny."}, {"text_idx": "#000009", "text": "Mae'r Eidal wedi ca'l amser anodd iawn y tymor yma. 'Naethon nhw gychwyn yn eitha' da yn erbyn Ffrainc, bydden nhw wedi gallu ennill honna ond mae ganddyn nhw gwpl o anafiadau."}, {"text_idx": "#000011", "text": "Fydd hi'n ge\u0302m agored achos dyw Cymru ddim yn ofni'r Eidal. Yn y 10 munud olaf [yn erbyn Lloegr] yr unig beth oedden nhw'n gwneud oedd dal y be\u0302l a cheisio curo'r amddiffynwyr."}, {"text_idx": "#000012", "text": "Bob tro roedden ni'n cicio'r be\u0302l i Loegr roedden nhw'n chwarae beth oedd o'u blaenau nhw - dyna beth fydd rhaid i Gymru wneud yn erbyn Yr Eidal."}, {"text_idx": "#000014", "text": "Dechreuodd Jamie Roberts yn wych ond fel pob un arall doedd neb yn sefyll mas yn erbyn Lloegr. Dwi wedi bod yn ble\u0302s iawn gyda Rob Evans - dwi wedi bod yn siarad amdano drwy gydol y bencampwriaeth. Mae e wedi cario 'mlaen gyda'r safonau wnaeth e osod gyda'r Scarlets."}, {"text_idx": "#000015", "text": "Dwi'n meddwl fod cwpl o'r bois yn lwcus i gadw'r crys ar o\u0302l y ge\u0302m yn erbyn Lloegr ond weithiau, fel chwaraewr, os ti'n chwarae'n wael mewn un ge\u0302m ti'n mynd i sortio'r pethe mas yn y ge\u0302m nesaf."}, {"text_idx": "#000016", "text": "Dwi'n meddwl gwneith Cymru ennill o ryw 50 pwynt. Dyw e ddim yn neis i wylio achos mae'r Eidal yn trio'n galed iawn ond dwi'n meddwl bydd Cymru'n dod mas a gwneud pethau'n anodd iawn."}, {"text_idx": "#000017", "text": "Mae ganddyn nhw lot i chwarae amdano gyda'r gemau yn Seland Newydd yn yr haf. Dwi'n meddwl bydd hi'n ddiwrnod caled iawn i'r Eidal."}, {"text_idx": "#000021", "text": "Prif StraeonGwerthu maes awyr yn bosib 'oni bai am Covid'Published3 awr yn o\u0302lTaith o Croatia wedi costio \u00a3932 i gefnogwr CymruPublished2 awr yn o\u0302lHen feic DJ Williams i'w arddangos ar o\u0302l bod mewn garejPublished1 awr yn o\u0302l"}, {"text_idx": "#000024", "text": "Hen feic DJ Williams i'w arddangos ar o\u0302l bod mewn garej"}]